Kokain i mere eller mindre lange baner i Christianias natteliv har fået beboere, pushere og værtshusholdere til at finde sammen i en fælles blokade mod kokainforbruget i fristaden på Christianshavn i København.

»Mange tænker måske, at kokain bare er et supplement til at drikke sig fuld. De ved ikke, hvor farligt stoffet faktisk er«, siger Birgitte Wester, som har boet på Christiania siden 1979.

Kampagnen fastslår – med en knyttet næve – at kokain er junk, og at at man bliver smidt ud af Christiania med karantæne i tre måneder eller livsvarigt, hvis man tager kokain.



Der er trykt plakater og klistermærker, som vil blive sat op overalt i nattelivet, ved Christianias indgange og på toiletter. T-shirts og jakker med logo er på vej, og der er dannet et natteravnekorps bestående af aktivister, forældre, pushere og ansatte i nattelivet, som vil holde øje med stofforbruget på Christiania.